paragraph_text: Pokémon Gold i Silver naslovi su drugih po redu Pokémon RPG igara, nasljeđujući Pokémon Red, Blue i Yellow inačice. Razvila ih je tvrtka Game Freak, a izdala tvrtka Nintendo za dlanovnu Game Boy konzolu. U prodaju su prvi put puštene u Japanu, 1999. godine. Kasnije su puštene u ostatku svijeta; 2000. godine u Australiji i Sjevernoj Americi i 2001. godine u Europi. Pokémon Crystal, posebna inačica ove generacije, namijenjena igranju na Game Boy Color dlanovnoj konzoli, puštena je godinu dana kasnije u svakoj od navedenih regija. Tri navedene igre (Pokémon Gold, Silver i Crystal) tvore drugu generaciju Pokémon videoigara.